Diari Oficial de la Generalitat Valenciana


Sumari del DOGV 8174, del 21-11-2017 (2017/10512)

RESOLUCIÓ de 17 de novembre de 2017, de la Conselleria d'Educació, Investigació, Cultura i Esport, per la qual es convoca la sol·licitud de recursos econòmics addicionals destinats a les unitats pedagògiques hospitalàries (UPH), i als centres docents públics de la Generalitat per al desenvolupament del pla d'actuació per a la millora (PAM) per al curs 2017-2018.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8174

Data del DOGV
:   21-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10302


Data del document
:   17-11-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * ajuda pública

RESOLUCIÓ de 17 de novembre de 2017, de la Conselleria d'Educació, Investigació, Cultura i Esport, per la qual es convoca la sol·licitud de recursos econòmics addicionals destinats a les unitats pedagògiques hospitalàries (UPH), i als centres docents públics de la Generalitat per al desenvolupament del pla d'actuació per a la millora (PAM) per al curs 2017-2018. [2017/10321]  
L'Ordre de 4 de juliol de 2001, de la Conselleria de Cultura i Educació, regula l'atenció a l'alumnat amb necessitats de compensació educativa a la Comunitat Valenciana en centres d'Educació infantil (2n cicle), Educació Primària i Educació Secundària Obligatòria, i considera alumnat amb necessitats de compensació educativa aquell que presenta dificultats d'inserció escolar per trobar-se en situació desfavorable derivada de circumstàncies socials, econòmiques, culturals, ètniques o personals. L'apartat tercer d'aquesta ordre estableix com a objectiu desenvolupar les actuacions que permeten previndre i compensar les desigualtats educatives, perquè l'alumnat amb necessitats de compensació educativa puga fer efectiu el principi d'igualtat en l'exercici del dret a l'educació i, superant la situació de desigualtat, puga assolir els objectius que s'estableixen per a cada etapa educativa.  
  
La Llei orgànica 2/2006, de 3 de maig, d'educació, estableix en els capítols I i II del títol II, l'atenció a l'alumnat amb necessitat específica de suport educatiu i la compensació de les desigualtats en educació, respectivament, i en l'article 80 indica que les administracions públiques desenvoluparan accions de caràcter compensatori en relació amb les persones, grups i àmbits territorials que es troben en situacions desfavorables, i aportaran els recursos econòmics i els suports necessaris per a fer-ho.  
A més, en l'article 13 del Decret 108/2014, de 4 de juliol, del Consell, pel qual s'estableix el currículum i es desplega l'ordenació general de l'Educació Primària a la Comunitat Valenciana, i en l'article 6 del Decret 87/2015, de 5 de juny, del Consell, pel qual s'estableix el currículum i es desplega l'ordenació general de l'Educació Secundària Obligatòria i del Batxillerat a la Comunitat Valenciana, s'especifica que l'autonomia pedagògica i organitzativa dels centres docents es durà a la pràctica en els termes indicats en els articles 3 i 7 del Reial decret 1105/2014, a través del desenvolupament i concreció curricular, de la concreció de les mesures d'atenció a la diversitat i de l'aprovació de les normes d'organització i funcionament.  
  
L'Ordre de 21 de novembre de 2006, de la Conselleria de Cultura, Educació i Esport, determina els criteris i procediments per a l'atenció hospitalària i domiciliària de l'alumnat que requerisca compensació educativa en Educació Primària i Educació Secundària Obligatòria.  
  
El Decret 136/2015, de 4 de setembre, del Consell, pel qual es modifica el Decret 87/2015, de 5 de juny, del Consell, especifica que per a facilitar l'obtenció del títol de Graduat en Educació Secundària Obligatòria es podran establir programes específics d'atenció a la diversitat en l'ESO.  
L'Ordre 38/2016, de 27 de juliol, de la Conselleria d'Educació, Investigació, Cultura i Esport, regula el pla d'actuació per a la millora, el programa de reforç per a 4t d'ESO i el programa d'aula compartida.  
  
La Resolució de 4 d'abril de 2017, del secretari autonòmic d'Educació i Investigació, regula l'elaboració del pla d'actuació per a la millora (PAM) i estableix el procediment de dotació de professorat addicional per a la seua aplicació als centres educatius sostinguts amb fons públics, per al curs 2017-2018, que té les finalitats següents:  
  
1. Incrementar el percentatge d'alumnat que assoleix els objectius i les competències clau corresponents.  
2. Augmentar la taxa de titulació de l'alumnat en l'Educació Secundària Obligatòria.  
3. Reduir l'absentisme i l'abandonament escolar prematur i incrementar la taxa d'escolarització en l'educació postobligatòria.  
4. Millorar la competència emocional i les habilitats d'interacció social de l'alumnat per aconseguir una integració socioeducativa més alta.  
5. Desenvolupar accions per a previndre i compensar les desigualtats en educació des d'una perspectiva inclusiva.  
6. Garantir que l'alumnat assolisca una competència plurilingüe efectiva.  
7. Propiciar espais formatius orientats a l'aprenentatge al llarg de la vida de les persones adultes participants per a garantir una formació bàsica, el disseny autònom d'itineraris de vida personal, acadèmica i professional, la participació ciutadana, social i cultural i l'atenció a la població adulta en risc d'exclusió social a fi de promoure'n la inserció social.  
Les Instruccions de 18 d'agost de 2017, de la Direcció General de Política Educativa, regulen el funcionament de les unitats pedagògiques hospitalàries ubicades en hospitals públics de la Comunitat Valenciana per al curs 2017-2018.  
Atenent a l'esmentat anteriorment, es planteja la necessitat de dotar econòmicament les unitats pedagògiques hospitalàries (UPH) i els centres docents públics de la Generalitat per al desenvolupament del PAM per al curs 2017-2018.  
L'acord del Consell de Ministres de dia 9 de desembre de 2016, pel qual es formalitzen els criteris de distribució a les Comunitats Autònomes, aprovats per la Conferència Sectorial d'Educació, fa una dotació pressupostària al Programa de cooperació territorial de necessitats específiques de suport educatiu, que té per objecte actuacions i programes específics amb l'objectiu de disminuir l'impacte dels factors que incideixen en l'abandonament del sistema educatiu de l'alumnat sense la titulació corresponent, així com adoptar plans d'actuació o programes d'enriquiment curricular adequats a les necessitats de l'alumnat, que els permeta desenvolupar al màxim les seues capacitats.  
La Resolució de 29 de maig de 2017, de la Conselleria d'Hisenda i Model Econòmic, autoritza generar crèdit en la Conselleria d'Educació, Investigació, Cultura i Esport, per a ingressos finalistes del Ministeri d'Educació, Cultura i Esport a l'aplicació pressupostària 79.16.16.326.71.4 per un import de 1.071.278,00 ?, per a destinar a necessitats específiques de suport educatiu.   
Per tot el que s'ha exposat i fent ús de les atribucions que em confereix l'article 28 de la Llei 5/1983, de 30 de desembre, del Consell, el Decret 8/2015, de 29 de juny, del president de la Generalitat, pel qual es nomena vicepresidenta, consellers, secretària i portaveu del Consell, i el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, vista la proposta del director general de Política Educativa i de conformitat amb aquesta, resolc:  
  
  
Primer. Àmbit d'aplicació  
Aquesta resolució s'aplicarà en el curs 2017-2018 en les unitats pedagògiques hospitalàries (UPH) de la Generalitat i en centres docents no universitaris de titularitat pública de la Generalitat amb ensenyaments d'Educació Infantil (segon cicle), Educació Primària, Educació Secundària Obligatòria i Educació Especial, per al desenvolupament del seu pla d'actuació per a la millora (PAM).  
  
Segon. Objecte  
Convocar, per al curs 2017-2018, la sol·licitud de recursos econòmics addicionals dirigits a centres docents públics de la Generalitat, per a ser destinats exclusivament al desenvolupament de les intervencions programades en el seu pla d'actuació per a la millora (PAM), i la sol·licitud de recursos econòmics addicionals dirigits a unitats pedagògiques hospitalàries (UPH).  
  
Tercer. Finançament  
El finançament de les quantitats assignades a les UPH i als centres docents públics de la Generalitat, amb caràcter de despeses extraordinàries de funcionament, s'abonaran a càrrec de l'aplicació pressupostària 13.06.66.365.00.1, de l'exercici pressupostari de l'any 2017, per un import global màxim d'1.450.000,00 ?. Es tracta d'un programa finançat pel Ministeri d'Educació, Cultura i Esport dins del marc del crèdit destinat en l'any 2016 al Programa de cooperació territorial de necessitats específiques de suport educatiu, i finançat també per la Conselleria d'Educació, Investigació, Cultura i Esport. Els recursos econòmics addicionals dirigits a les UPH es faran a càrrec exclusivament de la quantia finançada per la Conselleria d'Educació, Investigació, Cultura i Esport.  
  
  
Quart. Objectius  
Els objectius d'aquesta convocatòria són els següents:  
a) La col·laboració en la consecució dels objectius previstos en el pla d'actuació per a la millora (PAM) del centre per al curs 2017-2018.  
  
b) La col·laboració en les despeses i l'adquisició de material didàctic per al desenvolupament d'intervencions educatives a les UPH.  
  
Cinqué. Sol·licitud, documentació i procediment de presentació  
1. La sol·licitud es presentarà a través de l'Oficina Virtual per als Centres Educatius (OVICE) disponible en l'enllaç:  
https://oficinavirtual.gva.es/oficina\_tactica/  
2. El manual del procediment estarà disponible en l'Oficina Virtual.  
  
3. Abans d'efectuar el tràmit de sol·licitud, s'ha d'haver reunit tant el consell escolar com el claustre per tal d'aprovar la tramitació de la sol·licitud corresponent. La data d'aprovació del claustre i del consell escolar haurà de ser posterior al dia de publicació al DOGV d'aquesta resolució i anterior o simultània al dia de presentació de la sol·licitud.  
  
4. La sol·licitud dels centres d'Educació Infantil (segon cicle), Educació Primària, Educació Secundària Obligatòria i Educació Especial, la presentarà la persona titular de la direcció del centre i inclourà la data d'aprovació del Claustre i del Consell Escolar.  
5. La sol·licitud de les UPH serà presentada pel coordinador o coordinadora de la unitat.  
  
Sisé. Termini de presentació  
El termini per a la presentació de la sol·licitud serà de 10 dies hàbils a partir del dia següent de la publicació d'aquesta resolució en el Diari Oficial de la Generalitat Valenciana.  
  
Seté. Òrgan instructor  
S'estableix a la Subdirecció General d'Innovació i Qualitat Educativa de la Direcció General de Política Educativa com a òrgan instructor del procediment regulat en aquesta resolució.  
  
Huité. Procediment de dotació  
1. Per a efectuar el procediment de dotació i la ponderació dels criteris d'atorgament, s'atendrà a la informació que el centre reflectisca en la seua sol·licitud, així com a les dades que figuren a ITACA en el moment de la presentació de la sol·licitud.  
2. Només seran considerats centres docents o UPH sol·licitants, i podran ser seleccionats, aquells que hagen emplenat correctament les dades de sol·licitud en l'Oficina Virtual per als Centres Educatius (OVICE) i hagen aportat la totalitat de la documentació requerida en la forma i els terminis establits.  
3. Els recursos econòmics addicionals per a les unitats pedagògiques hospitalàries, seran atorgats atenent els criteris següents:  
- UPH amb 1 i 2 professors o professores: 600,00 ?.  
- UPH amb més de 2 professors o professores: 1.200,00 ?.  
4. Els recursos econòmics addicionals per al desenvolupament del pla d'actuació per a la millora (PAM) seran atorgats als centres docents sol·licitants atenent els criteris següents:  
- Alumnat matriculat a Educació Infantil (segon cicle), Educació Primària i Educació Secundària Obligatòria: el nombre total d'alumnat matriculat en cadascuna d'aquestes tres etapes educatives es multiplicarà pel factor corresponent al seu índex socioeconòmic i cultural (ISEC) de l'etapa corresponent, atenent la taula d'equivalències següent:  
  
  
ISEC FACTOR  
1 1,3  
2 1,1  
3 1,0  
4 0,5  
5 0,3  
  
  
Per a Educació Infantil (segon cicle), en centres docents que també impartisquen Educació Primària, s'emprarà l'ISEC d'Educació Primària del centre.  
Per a Educació Infantil (segon cicle), en centres docents que no impartisquen Educació Primària, s'utilitzarà com a factor 1,0.  
- Alumnat de centres docents d'Educació Especial: 5 punts per cada alumne o alumna.  
- Alumnat matriculat amb necessitats de compensació educativa:  
  
Dependència d'institucions de protecció social del menor: 5 punts per alumne o alumna.  
Escolarització irregular per itinerància familiar o per abandonaments educatius reiterats o periòdics: 4 punts per alumne o alumna.  
Incorporació tardana al sistema educatiu o residència en zones socialment, culturalment o econòmicament desfavorides o retard en l'escolarització o desconeixement dels idiomes oficials de la Comunitat Valenciana per ser immigrant o refugiat: 3 punts per alumne o alumna.  
  
Pertinença a minories ètniques o culturals en situació de desavantatge social: 2 punts per alumne o alumna.  
- PAC: els centres docents que tinguen autoritzat el programa d'aula compartida (PAC) rebran 560 punts.  
- PMAR: els centres docents que tinguen autoritzat el programa de millora de l'aprenentatge i del rendiment de 3r d'ESO per àmbits (PMAR3) rebran 75 punts.  
- PR4: els centres docents que tinguen autoritzat el programa de reforç per a 4t d'ESO (PR4) rebran 280 punts.  
- Centres rurals agrupats (CRA): Els CRA rebran 200 punts per cadascun dels seus aularis.  
Valor del punt: una vegada descomptades al total de la línia de subvenció les quanties atorgades a les UPH, la quantitat restant es dividirà entre la suma total de punts dels centres docents sol·licitants. El resultat d'aquesta divisió donarà el valor del punt.  
S'atorgarà, per a cada centre sol·licitant, la quantitat econòmica equivalent a multiplicar el total de punts obtinguts en la ponderació anterior pel valor que resulte del punt. En cap cas, l'assignació econòmica per a cada centre podrà superar la quantitat sol·licitada.  
Aquest procediment es podrà repetir fins esgotar l'import màxim establit al resolc tercer d'aquesta resolució, tenint en compte les limitacions esmentades anteriorment.   
  
Nové. Comissió de valoració  
1. Es constituirà una comissió de valoració, la composició de la qual serà la següent:  
Presidència:  
La persona titular de la subdirecció general competent en innovació i qualitat educativa, o la persona en qui delegue.  
Vocalies:  
El cap o la cap del servei d'Inspecció General d'Educació, o la persona en qui delegue.  
El cap o la cap del servei amb competències en avaluació i estudis, o la persona en qui delegue.  
El cap o la cap del servei amb competències en innovació i qualitat educativa, o la persona en qui delegue.  
Una persona en representació de la subdirecció general competent en personal docent.  
Una persona en representació de la subdirecció general competent en centres docents.  
Els caps dels serveis territorials d'educació, o les persones en qui deleguen.  
Els inspectors coordinadors designats en cada direcció territorial.  
  
Un funcionari o funcionària de la direcció general competent en innovació i qualitat educativa, el qual ocuparà la secretaria de la comissió.  
S'hi podran incorporar, amb veu i sense vot, els tècnics experts en la matèria que es consideren necessaris per al correcte desenvolupament de les funcions encomanades.  
2. Les funcions d'aquesta comissió seran les següents:  
a) Revisar i valorar les sol·licituds i la documentació presentada pels centres docents i les UPH, atenent als criteris objectius d'atorgament establits en aquesta resolució.  
b) Informar la Direcció General de Política Educativa sobre la proposta elaborada per l'òrgan instructor per a la dotació dels recursos addicionals als centres docents públics i les UPH.  
  
Desé. Inversió de la dotació  
1. Els centres educatius hauran de destinar la totalitat de la dotació econòmica assignada al desenvolupament del seu pla d'actuació per a la millora (PAM). Aquests recursos econòmics seran gestionats per cada centre dins de la seua autonomia pedagògica i organitzativa.  
a) Abans del 15 de febrer de 2018, es destinarà, com a mínim el 80 % de l'assignació total, al finançament d'activitats relacionades amb la reducció de l'abandonament escolar primerenc, o el suport educatiu per a l'alumnat amb altes capacitats.  
b) La resta de l'assignació es podrà invertir en altres actuacions del PAM fins al 15 de juny de 2018.  
2. Les UPH destinaran la dotació econòmica assignada a l'adquisició de material didàctic i el desenvolupament d'activitats adreçades a compensar les necessitats educatives de l'alumnat hospitalitzat. L'assignació es podrà invertir fins al 15 de juny de 2018.  
3. La justificació d'aquesta inversió es farà mitjançant factures o documents de valor probatori equivalent amb validesa en el tràfic jurídic mercantil o amb eficàcia administrativa de les despeses, amb data anterior o igual a les dates establides en els apartats anteriors.  
4. Tant el centres educatius com les UPH, no podran adquirir llibres de text o material curricular del programa que regula l'Ordre 26/2016, de 13 de juny, de la Conselleria d'Educació, Investigació, Cultura i Esport amb aquesta dotació.  
5. Tot el material inventariable adquirit amb aquesta dotació s'haurà de registrar a l'inventari de la UPH o del centre educatiu, i s'haurà d'identificar amb una etiqueta permanent, i en lloc visible, pels centres docents amb el núm. de registre d'inventari i la llegenda: «PAM-17/18» i per les UPH amb el núm. de registre d'inventari i la llegenda: «UPH-17/18».  
  
Onzé. Notificació de la convocatòria  
1. A efectes de notificacions, la resolució provisional i la definitiva de la convocatòria, amb la relació dels centres docents i de les UPH que rebran assignació econòmica i els imports atorgats, es publicaran en la pàgina web de la Conselleria d'Educació, Investigació, Cultura i Esport. La resolució definitiva també es publicarà en el Diari Oficial de la Generalitat Valenciana.  
2. Publicada aquesta resolució provisional en la pàgina web, la UPH o el centre educatiu que haja presentat la sol·licitud d'acord amb el procediment establit en aquesta resolució, podrà presentar al·legació en el termini de 5 dies hàbils comptats des de l'endemà de ser publicada. Aquestes al·legacions es presentaran en l'Oficina Virtual per als Centres Educatius (OVICE).  
3. Estudiades les al·legacions, l'òrgan instructor del procediment elevarà la proposta definitiva a la comissió de valoració, la qual informarà a la Direcció General de Política Educativa d'aquesta per a resoldre-la.  
4. La resolució definitiva contindrà la relació de centres educatius i UPH seleccionades amb indicació de la quantia econòmica assignada.  
  
  
Dotzé. Termini de resolució  
El termini màxim per a resoldre aquesta convocatòria serà de tres mesos des de la data d'efectes. Vençut el termini, els sol·licitants que no hagen sigut notificats per resolució expressa hauran de considerar desestimada la seua sol·licitud.  
  
Tretzé. Percepció de l'assignació econòmica  
L'entrega de l'assignació econòmica es realitzarà, una vegada concedida, per transferència bancària a la UPH o centre docent per mitjà d'ordre de pagament en ferm, a proposta de la Conselleria d'Educació, Investigació, Cultura i Esport, a càrrec del pressupost anual de l'exercici 2017.  
  
Catorzé. Justificació  
1. Per raó del caràcter de sobredotació per despesa extraordinària de funcionament, en els documents de control de l'activitat econòmica hauran d'especificar-se els ingressos i les despeses que es produïsquen amb motiu d'aquesta convocatòria. Les UPH i els centres docents adjuntaran la justificació de l'import de l'assignació econòmica al balanç anual que han d'efectuar d'acord amb el que disposa l'Ordre de 18 de maig de 1995, de la Conselleria d'Educació i Ciència (DOGV 2526, 09.06.1995).  
2. La inversió de la dotació haurà d'estar justificada per les factures o documents de valor probatori equivalents amb validesa en el tràfic jurídic mercantil o amb eficàcia administrativa de les despeses efectuades amb les dates correctes, atenent al resolc desé.  
3. La dotació percebuda pel centre educatiu o per la UPH s'inscriurà en l'apartat d'ingressos de la gestió econòmica d'ITACA.  
4. Les despeses s'inscriuran, des de la data d'efectes, en un subcompte amb codi pla d'actuació per a la millora, en la gestió econòmica d'ITACA en els subapartats següents:  
- Cofinançament MECD: els centres educatius hi enregistraran les despeses relacionades al resolc 10.1.a abans del 16 de febrer de 2018.  
- Altres actuacions PAM: els centres educatius i les UPH hi enregistraran les despeses relacionades al resolc 10.1.b abans del 18 de juny de 2018.  
5. Les UPH i els centres docents guardaran les factures o documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades, justificatives de la inversió de la dotació, per a posteriors comprovacions i auditories que des de l'administració es puguen efectuar.  
6. Abans del 28 de febrer de 2018, els centres docents enviaran en les condicions, documents i suports informàtics que s'especificaran a l'efecte la documentació següent:  
- Una relació de les actuacions amb la inversió corresponent realitzada fins al dia 15 de febrer de 2018, referent al finançament d'activitats relacionades amb la reducció de l'abandonament escolar primerenc o el suport educatiu per a l'alumnat amb altes capacitats.  
- Un certificat del Consell Escolar amb el desglossament econòmic de les activitats que acredite els imports específics destinats a cada actuació.  
- Còpia de les factures o documents de valor probatori equivalent amb validesa en el tràfic jurídic mercantil o amb eficàcia administrativa de les despeses efectuades en format pdf i en un únic document, ordenades per data d'efecte de la factura, de més antiga a més actual.  
7. És obligació dels centres educatius amb assignació econòmica com a resolució d'aquesta convocatòria, fer constar en totes les actuacions i difondre en qualsevol àmbit, la participació del Ministeri d'Educació, Cultura i Esport, amb la menció expressa: «programa finançat pel Ministeri d'Educació, Cultura i Esport/programa financiado por el Ministerio de Educación, Cultura y Deporte», incorporant en tota la documentació impresa o digital relacionada amb aquestes actuacions el logotip del Ministeri d'Educació, Cultura i Esport.  
8. En la memòria final de la PGA s'inclourà una memòria administrativa justificativa de la inversió del total de l'assignació econòmica del centre educatiu o de la UPH per al desenvolupament del PAM.  
9. Donada la situació de cofinançament per part del Ministeri de l'assignació, i els procediments i terminis exigits per aquest organisme, la correcta inversió i justificació de la inversió de l'assignació és imprescindible per no incórrer en la responsabilitat corresponent.  
  
Quinzé. Inspecció d'Educació  
La Inspecció d'Educació supervisarà la inversió efectiva i correcta de les dotacions econòmiques assignades a les UPH i als centres educatius que s'acullen a aquesta resolució seguint les instruccions que es dicten a l'efecte.  
  
Setzé. Delegació  
Es delega en el director general de Política Educativa la facultat de resoldre la convocatòria i concedir les assignacions econòmiques a les UPH i als centres educatius seleccionats, i se l'autoritza a adoptar les mesures oportunes per al compliment i l'aplicació d'aquesta resolució i també per a resoldre i notificar totes les incidències que es plantegen en la seua interpretació i execució.  
  
Desseté. Efectes  
Aquesta resolució produirà efectes a partir de l'endemà de ser publicada en el Diari Oficial de la Generalitat Valenciana.  
  
València, 17 de novembre de 2017.- El conseller d'Educació, Investigació, Cultura i Esport: Vicent Marzà Ibáñez.